Wingerdkundiges steek nie lyf weg | Landbou
Wingerdkundiges steek nie lyf weg
Mnr. Jannie de Clerk, wingerdboukundige by Groote Post. Foto: Facebook
Groote Post het verlede week met 'n tong-in-die-kies-foto bewys dit is nie net hul wyne wat lywig is nie.
Ten spyte van 'n moeilike jaar in die wynbedryf en die einde van die probleme wat nog lank nie in sig is nie, kry wynkelders dit steeds reg om ligpunte te vind.
Klein Roosboom het omtrent sosiale media aan die gons gehad nadat hy 'n foto van 'n kaalbolyf mnr. Nicol de Villiers, sy wingerdboukundige, geplaas het ter viering van internasionale merlot en om mans se gesondheid te bevorder.
Die foto het goeie aftrek gekry. Dit het 295 kommentare ontlok en is 166 keer op Facebook gedeel. Dit het ook oor menige selfoonskerm geflits soos dit op WhatsApp versprei is.
Dié plasing het speelse reaksie van Groote Post ontlok. Kort nadat Klein Roosboom se foto verskyn het, het Groote Post sy eie weergawe daarvan geplaas waarin dié wynkelder se wingerdboukundige, mnr. Jannie de Clerk, in 'n hemp met 'n sespak daarop gedruk in die wingerd verskyn. Die foto se byskrif lui: "Meet OUR viticulturist: Jannie de Clerk. Klein Roosboom Boutique Winery you've got nothing on us."
Mnr. Peter Pentz van Groote Post sê hulle het Klein Roosboom se plasing as 'n gulde geleentheid vir 'n bietjie goeie kompetisie en bemarking gesien. "Ons is lief vir sports en ons wingerdboukundige is ook 'n bok vir sports en toe't ons besluit om ons weergawe van hulle foto te plaas."
Só het Groote Post op Klein Roosboom se foto van 'n kaalbolyf mnr. Nicol de Villiers, Klein Roosboom se wingerboukundige, gereageer. Foto: Facebook/Groote Post
Die plasing het baie goeie reaksie gekry en is 394 keer op Facebook gedeel. Selfs Klein Roosboom het in die kommentaar op die foto gesê dat hulle toegee Groote Post het die stryd gewen: "We humbly withdraw from the race!! Nicol - gym toe met jou. Ma gaan gou vir jou proteïen shake koop. Jy moet darem kan kers vashou by Jannie."
Pentz sê dit is vir hom belangrik dat mense, veral mense in die wynbedryf, te midde van al die neerdrukkende dinge in die wêreld ook optimisme vind. "Die wynbedryf het 'n moeilike paar jaar agter die rug. Sulke ligte oomblikke word hoogtepunte. 'n Mens moet nog nooit ophou om die goeie en mooi dinge in die lewe raak te sien nie – en jy moet vir jouself kan lag. Dit was die hele punt van die ding."
Mnr. Johan de Villiers, bedryfsbestuurder by Klein Roosboom, sê hulle het geweet die foto van sy broer sou reaksie ontlok, maar hulle het nie die sosiale media-storm wat dit ontketen het, verwag nie. "Dit het vinniger momentum gekry as wat ons verwag het."
Hy sê dit was lekker om met Groote Post gek te skeer en sodoende mekaar 'n hupstoot op sosiale media te gee. "Ons het Groote Post se plasing verskriklik geniet. Daar is genoeg rede om 'n bietjie humor in die saak in te bring. Dit was fantasties."